1 ½ årig fagområdeuddannelse i

Pædiatrisk reumatologi

Uddannelsesbeskrivelsen er udarbejdet af Udvalg for pædiatrisk reumatologi under Dansk Pædiatrisk Selskab (DPS) og godkendt af DPS’ Uddannelsesudvalg

2020

**Indledning**

En fagområdeuddannet i pædiatrisk reumatologi er en speciallæge I pædiatri, der gennem et godkendt prospektivt 1 ½ årigt uddannelsesforløb har opnået kompetencer svarende til at varetage pædiatrisk reumatologi på regionsniveau.

En fagområdeuddannet pædiater indenfor reumatologi skal kunne varetage arbejdet som fagområdeansvarlig på en ikke højt-specialiseret afdeling indenfor fagområdet specificeret ved behov i forhold til hovedfunktionsniveau/regionsniveau.

Efter afsluttet fagområdeuddannelse er det muligt på et senere tidspunkt at supplere med yderligere 1 ½ årig uddannelse indenfor fagområdet og dermed opnå en 3-årig ekspertuddannelse.

**Fagområdeuddannelsens opbygning**

Der henvises til punktet ”Generel information om fagområdeuddannelsen” på DPS’ hjemmeside.

Uddannelsen varer i alt 1½ år (18 mdr.), hvoraf der kræves 12 måneders ansættelse på højt specialiseret enhed og 6 måneders ansættelse på afdeling med regionsfunktion inden for fagområdet.

1. For den kliniske funktion: en pædiatrisk ansættelse hvor dagarbejdstiden placeres indenfor det reumatologiske område. Stillingsbeskrivelsen skal indeholde en arbejdsplan, der godtgør, at dette krav er opfyldt.
2. Arbejdet skal omfatte stuegang og ambulatorievirksomhed inden for det reumatologiske

område, så den ansatte får et bredt kendskab til alle relevante patientgrupper.

1. Ansættelsen skal sikre rutine i de relevante undersøgelses- og behandlingsmetoder (se

nedenfor "færdigheder").

1. Stillingsbeskrivelsen skal indeholde et teoretisk og praktisk uddannelsesprogram for såvel

den klinisk pædiatriske samt den .supplerende teoretiske uddannelse.

1. Forskning: Den ansatte skal under ansættelsen gøres bekendt med de forskningsaktiviteter inden for det pædiatriske reumatologiske område, der finder sted på den pågældende afdeling inkl. de, hvor afdelingen indgår i fælles danske eller internationale studier.

|  |  |
| --- | --- |
| **Afdeling** | **Varighed** |
| Afd. med højt specialiseret funktion inden for reumatologi | 12 mdr |
| Afd. med regionsfunktion inden for reumatologi \* | 6 mdr |

\*Kan erstattes af 6 mdr. på højt specialiseret funktion. Der skal være en fagområde-erfaren vejleder på regionsfunktion.

Vejlederne for højt specialiseret og regionsfunktion skal godkendes af fagudvalgene.

**Beskrivelse af ansættelsesforløb på højt specialiseret enhed (12 mdr)**

I løbet af den 1-årige ansættelse skal den ansatte opnå færdigheder indenfor:

**a. Udredning og behandling af:**

1. De forskellige typer af juvenil idiopatisk artritis.

2. Inflammatoriske bindevævs sygdomme; som SLE, juvenil dermatomyositis, juvenile sclerodermi og vaskulitter hos børn.

3. Ikke inflammatoriske muskuloskeletale sygdomme i barnealderen.

4. Systemiske sygdomme med muskuloskeletale manifestestationer.

5. Have kendskab til makrofagaktiveringssyndrom (sekundær HLH)

**b. Undersøgelsesmetoder:**

1. Hæmatologi, akutte fase reaktanter, immunologiske test.

2. Have kendskab til muskuloskeletal ultralydsundersøgelse

3. Have kendskab til CT og MR-skanning diagnostiske anvendelse.

**c. Behandling:**

1. Indgående kendskab til anvendelse af og indikationer for brugen af NSAID, DMARD,

biologiske præparater, immunosuppresiva, kortikosteroider.

2. Smertebehandling.

3. Farmakologisk indsigt i de anvendte farmaka.

4. Udføre ledpunktur med injektion af kortikosteroid i udvalgte led, herunder ultralysvejledt injektions teknik.

d. Tværfaglighed:

1. Være bekendt med og kunne initiere; fysioterapi, ergoterapi, skinnebehandling, odontologer, hudlæger, øjenlæger, kontakt de sociale myndigheder.

**Beskrivelse af ansættelse på afdeling/enhed uden højt specialiseret funktion (6 mdr)**

I løbet af den 6 mdr´s ansættelse skal den ansatte opnå færdigheder indenfor:

1. Udredning og behandling af de forskellige typer af Juvenil idiopatisk artritis

2. Initial udredning af inflammatoriske bindevævssygdomme; som SLE, Juvenil dermatomyositis, Juvenil sclerodermi og vaskulitter hos børn.

3. Ikke-inflammatoriske muskuloskeletale sygdomme i barnealderen.

4. Systemiske sygdomme med muskuloskeletale manifestestationer.

**Vejledning under fagområdeuddannelsen:**

Der udpeges en vejleder og den ansatte skal superviseres af en fagområde-erfaren pædiater.

Den ansatte samt indholdet i stillingen skal fortløbende evalueres af vejlederen.

Den afsluttende evaluering for den ansatte skal godkendes af vejlederen, derefter fagudvalget og forelægges Dansk Pædiatrisk Selskabs uddannelsesudvalg.

**Kurser og kongresser**

Under ansættelsen skal den ansatte have mulighed for deltagelse i relevante kurser og kongresser. Der tilstræbes deltagelse i éen international kongres indenfor børnereumatologi.

**Undervisningserfaring**

Under ansættelsen skal der være mulighed for deltagelse i afdelingens reumatologiske

undervisningsaktiviteter, og den ansatte skal opnå egen undervisningserfaring under

ansættelsen.

**Mål for fagområdeuddannelsen**

Se beskrivelse af ansættelsesforløb

**Vedligeholdelse af kompetencer**

Der tilstræbes efter endt fagområdeuddannelse fremadrettet 2 ugers ophold på højt specialiseret funktion pr. år til sikring af opretholdelse af kompetencer.

Der tilstræbes desuden fortsat mulighed for deltagelse i relevante nationale og internationale kurser og kongresser.